

 **Република Србија**

 **МИНИСТАРСТВО**

 **ИНФОРМИСАЊА И**

 **ТЕЛЕКОМУНИКАЦИЈА**

 **Београд**

**ИЗВЕШТАЈ О РЕАЛИЗАЦИЈИ КОНКУРСА ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА НАМЕЊЕНИХ ПРИПАДНИЦИМА СРПСКОГ НАРОДА У ЗЕМЉАМА РЕГИОНА У 2023. ГОДИНИ**

**Децембар 2024. године**

**I Основни подаци о Конкурсу**

Конкурс за суфинансирање пројеката производње медијских садржаја намењених припадницима српског народа у земљама региона у 2023. години расписан је на основу чл. 16. став 1. тачка 4) и 19. Закона о јавном информисању и медијима („Службени гласник РС”, бр. 83/14, 58/15 и 12/16 – аутентично тумачење), Уредбе о правилима и условима за доделу помоћи мале вредности (de minimis помоћи) („Службени гласник РС”, број 23/21), Правилника о суфинансирању пројеката за остваривање јавног интереса у области јавног информисања („Службени гласник РС”, бр. 16/16, 8/17 и 6/23 ) и Одлуке о расписивању конкурса у 2023. години за суфинансирање пројеката у области јавног информисања, Министарства информисања и телекомуникација, Број: 401-00-38/2023-05 од 7. марта 2023. године. Конкурс је био расписан у периоду од 13. марта 2023. године до 12. априла 2023. године, а јавни позив је објављен на званичном сајту Министарства информисања и телекомуникација.

**1. Намена Конкурса**

Намена Конкурса је пружање финансијске подршке производњи медијских садржаја који доприносе очувању српског jезика, националног и културног идентитета српског народа коjи живи у земљама региона: Мађарскоj, Хрватскоj, Румуниjи, Северној Македониjи, Албаниjи, Црноj Гори, Босни и Херцеговини и Словениjи и истинитом, непристрасном, правовременом и потпуном информисању на матерњем jезику.

**2. Критеријуми конкурса**

Критеријуми на основу којих се оцењују пројекти су:

*1) Мера у којој је предложена пројектна активност подобна да оствари јавни интерес у области јавног информисања, а посебно се оцењује:*

* Значај пројекта са становишта: остваривања јавног интереса у области јавног информисања; остваривање намене конкурса; усклађености пројекта са реалним проблемима, потребама и приоритетима циљних група; идентификованих и јасно дефинисаних потреба циљних група; заступљености иновативног елемента у пројекту и новинарско истраживачког приступа.
* Утицај и изводљивост са становишта: усклађености планираних активности са циљевима, очекиваним резултатима и потребама циљних група; степена утицаја пројекта на квалитет информисања циљне групе; мерљивости индикатора који омогућавају праћење реализације пројекта; разрађености и изводљивости плана реализације пројекта; степена развојне и финансијске одрживости пројекта (позитивни ефекти пројекта настављају се након што се оконча подршка).
* Капацитети са становишта: степена организационих и управљачких способности предлагача пројекта; неопходних ресурса за реализацију пројекта; стручних и професионалних референци предлагача пројекта, које одговарају предложеним циљевима и активностима пројекта.
* Буџет и оправданост трошкова са становишта: прецизности и разрађености буџета пројекта, који показује усклађеност предвиђеног трошка са пројектним активностима; економске оправданости предлога буџета у односу на циљ и пројектне активности.

*2) Мера пружања веће гаранције привржености професионалним и етичким медијским стандардима, а посебно се оцењује:*

* Да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда (податке прибавља стручна служба од Регулаторног тела за електронске медије, за електронске медије, а од Савета за штампу, за штампане и онлајн медије).
* Доказ о томе да су након изрицања казни или мера предузете активности које гарантују да се сличан случај неће поновити

Ближи критеријуми су:

* очување српског националног и културног идентитета, језика и писма;
* сарадња са сународницима: неговање културе различитости, дијалога и толеранције;
* интеркултуралност;
* медијска писменост;
* неговање културе сећања;
* програми намењени деци и младима;
* истинито, непристрасно, правовремено и потпуно информисање на матерњем jезику и јачање капацитета медија.

**3. Финансијски аспекти конкурса**

За реализацију овог Конкурса у буџету Министарства информисања и телекомуникација опредељено је 29.000.000,00 динара. На Конкурс је стигло 56 пријава. Предлагачи су за реализацију пројеката тражили укупно 62.619.381,00 динара.

Учесници Конкурса су могли поднети захтев за суфинансирање највише до 80% вредности пројекта. Најмањи износ средстава који је могао бити одобрен по пројекту износио је 600.000,00 динара, а највећи 1.500.000,00 динара.

**4. Пријављени пројекти**

На Конкурс је пријављено 56 пројеката. Због неиспуњавања услова Конкурса, који су дати у jавном позиву, решењем је одбачено 5 пројеката. Одбачене пројекте Комисија није разматрала.

**5. Одлучивање о пристиглим пројектима**

Одлучивање о пристиглим пројектима врши се у транспарентном поступку, без дискриминације, у складу са јавним интересом у области јавног информисања. Одлуку о расподели средстава, са образложењем, донео је министар, на основу Предлога Комисије.

**5.1. Улога стручне комисије**

Оцену пројеката поднетих на Конкурс, као и предлог расподеле средстава са образложењем доноси стручна комисија коју решењем именује министар. У питању је саветодавно тело које процењује у којој мери су предложене пројектне активности подобне да остваре јавни интерес у области јавног информисања и на тај начин помаже министру у доношењу одлуке о расподели средстава.

Већина чланова Комисије именована је на предлог новинарских и медијских удружења, након што је Министарство информисања и телекомуникација, у оквиру јавног позива за расписивање Конкурса, позвало новинарска и медијска удружења, као и медијске стручњаке да доставе предлоге за чланове Комисије.

 Решењем министра број: 401-01-87/2023-05 од 07. јуна 2023. године формирана је стручна Kомисија за Конкурс за суфинансирање проjеката производње медијских садржаја намењених припадницима српског народа у земљама региона у 2023. години у следећем саставу:

* Миодраг Попов, председник Комисије;
* Надежда Тошић, члан Комисије;
* Будимир Ничић, члан Комисије;
* Игор Костић, члан Комисије;
* Драгана Чабаркапа, члан Комисије.

Секретар Комисије била је Борка Рајшић, виши саветник у Министарству информисања и телекомуникација.

Комисијa је разматрала и оцењивала 51 пројекат и за сваки пројекат дала образложење.

**6. Подржани пројекти**

**6.1. Број подржаних пројеката и износ додељених средстава**

Од разматраног 51 пројекта Комисија је подржала 39, а одбила 12 пројекатa. За суфинансирање пројеката додељена су средства у износу од 29.000.000,00 динарa.

Већина пројеката је, на предлог Комисије, подржана мањим износом средстава од траженог. Подносиоци који су добили мањи износ средстава од траженог били су обавезни да доставе ревидирани буџет пројекта.

Најмањи износ за суфинансирање пројекта је био 600.000,00 динара. Најмањим износом подржано је 12 пројеката. Највећи одобрени износ за реализацију пројекта износио је 1.330.000,00 динара.

**6.2. Рок за реализацију пројеката**

Рок за реализацију пројеката био је 31. децембaр 2023. године.

**II Извештаји корисника**

Корисници средства имају обавезу, у складу са Законом и закљученим уговором, да Министарству доставе извештај о реализацији пројекта, у форми наративног и финансијског извештаја. Уз извештај корисници достављају и доказ о реализацији пројекта. Уколико корисник не достави наративни и финансијски извештај о реализацији пројекта у року и у прописаној форми, Министарство му упућује захтев за повраћај средстава.

Средства одобрена правном лицу Zen Master Production d.o.o. за пројекат *Манастирско благо у Црној Гори* нису коришћена и враћена су у буџет Министарства.

Извештај о реализацији пројекта нису доставила два корисника и њима је Министарство упутило захтев за повраћај средстава:

* Удружење потомака и поштовалаца жртава комплекса усташких логора "Јадовно 1941", Бања Лука за пројекат Портал Јадовно 1941. за сећање и памћење на Покољ људи и
* Савез Срба Словеније (Zveza Srbov Slovenije) за пројекат Документарни филм најзнаменитији Срби у Словенији од 16-ог века .

 Корисник Д.О.О. Радио телевизија Мојковац (ДОО РТВ Мојковац) за два пројекта: *Мојковачка битка 1916* и *Брсково - Мојковац -први српски новац 2023*. није у потпуностииспоштовао уговорну обавезу, односно није доставио наративне извештаје.

1. **Испуњеност рокова**

Рок за достављање извештаја је 30 дана од датума завршетка пројекта.

**2. Финансијски део извештаја**

Финансијски део извештаја корисници су доставили на прописаном Обрасцу 2, који је потписан од стране овлашћеног лица корисника средстава.

 **3. Реализација пројекта:**

Увидом у достављени медијски садржај установљено је следеће:

* да већина пројеката има информативни карактер;
* да нема већих одступања од професионалних стандарда;
* један пројекат је приступачан особама са инвалидитетом, односно произведени медијски садржај је титлован;
* да су корисници, у великој мери, произведени садржај објавили и у електронским издањима медија-порталима, чиме је садржај трајно доступан најширој циљној групи.

На основу анализе произведеног медијског садржаја дат је, у табели испод, приказ испуњености пет кључних критеријума

|  |  |  |  |  |
| --- | --- | --- | --- | --- |
| **Критеријуми** | **ДА** | **%** | **НЕ** | **%** |
| Да ли медијски садржаји испуњавају професионалне стандарде? | 38 | 100% | / | / |
| Да ли су испуњени циљеви? | 37 | 97,37% | 1 | 2,63% |
| Да ли је произведени садржај разумљив слушаоцима, гледаоцима? | 38 | 100% | / | / |
| Да ли је медијски садржај емитован преко више платформи? | 9 | 23,68% | 29 | 76,32% |
| Да ли су реализоване активности биле у складу са наменом конкурса? | 36 | 94,74% | 2 | 5,26% |

**III Закључна разматрања**

* Јавна средства су, у складу са условима Конкурса, распоређена у сврху остваривања јавног интереса у области јавног информисања;
* Међу реализованим пројектима нема већег одступања од професионалних стандарда;
* Већина пројеката је подржана мањим од траженог износа средстава;
* Сви корисници су испоштовали уговорну обавезу означавања да је реализацију садржаја суфинансирало Министарство информисања и телекомуникција;
* Један корисник није доставио наративни извештај за два подржана пројекта;
* Извештај о реализацији пројеката нису доставила два корисника;
* Један корисник је одустао од реализације пројекта.